FI Euroopan unionin virallinen lehti CE 84/405

(2004/C 84 E/0471)

KIRJALLINEN KYSYMYS E-0458/04

esittäjä(t): Brian Simpson (PSE) ja Catherine Stihler (PSE) komissiolle

(23. helmikuuta 2004)

Aihe: Lintuinfluenssa ja thaimaalaista linnunlihaa koskeva kielto

Kun lintuinfluenssa puhkesi Aasiassa, Euroopan unioni kielsi kaiken tuoreen linnunlihan tuonnin Thaimaasta. Kielto jatkuu 15:nteen elokuuta 2004 asti. Kielto ei kuitenkaan koske hyvin korkeassa lämpötilassa (70 °C) käsiteltyä linnunlihaa. Miten komissio voi vakuuttaa, että valmisruokien sisältämän käsitellyn linnunlihan tartuntariski on alhaisempi?

David Byrnen komission puolesta antama vastaus

(31. maaliskuuta 2004)

Maailman eläintautijärjestön (OIE) vahvistamat kansainväliset standardit, jotka pohjautuvat yhteistyössä yhteisön lintuinfluenssan vertailulaboratorion kanssa tehtyihin riskianalyysitutkimuksiin, edellyttävät, että kyseiset virukset inaktivoidaan vähintään 60 celsiusasteen lämpötilassa tehtävällä 30 minuutin pituisella käsittelyllä. Lihavalmisteiden tuontia koskevalla komission päätöksellä 97/222/EY (1) pienennetään riskiä ilmoittamisvelvollisuuden piiriin kuuluvien eläintautien leviämisestä tuoreen lihan tuonnin kautta säätämällä tuotteille suoritettavien taudinaiheuttajien hyväksytyistä inaktivointikäsittelyistä. Nämä käsittelyt on kuvattu kyseisen päätöksen liitteessä. Komission päätöksessä 97/221/EY (2) säädetään tällaisia tuotteita varten tarkoitetusta todistusmallista, joka on ollut käytössä useita vuosia.

Tästä syystä sellaisten Thaimaasta peräisin olevien siipikarjan, sileälastaisten lintujen ja riistalintujen lihaa sisältävien lihavalmisteiden, joille on suoritettu komission päätöksen 97/222/EY liitteessä olevan IV osan B, C tai D kohdassa kuvatun menettelyn mukainen käsittely, tuonti on edelleen sallittu. Käsittelyissä valmisteet on kuumennettava kauttaaltaan vähintään 70 celsiusasteen lämpötilaan, jolloin lämpötila nousee valmisteissa itse asiassa tätäkin korkeammaksi.

Sellaisia valmisaterioita, joiden sisältämä liha on ominaisuuksiltaan edelleen verrattavissa tuoreeseen lihaan (liha on esimerkiksi ainoastaan suolattu, maustettu tai leivitetty ja sen jälkeen pakastettu), ei pidetä lihavalmisteina vaan raakalihavalmisteina, jotka kuuluvat nykyisen tuontikiellon piiriin.

Jäsenvaltioiden tehtävänä on valvoa tavaralähetyksiä yhteisön rajatarkastusasemilla sen varmistamiseksi, että yhteisön terveysvaatimuksia noudatetaan ja että ryhdytään tarvittaviin toimiin tapauksissa, joissa yhteisön lainsäädäntöä rikotaan.

Komission verotuksen ja tulliliiton pääosasto toimii myös tiiviissä yhteistyössä jäsenvaltioiden tullilaitosten kanssa, jotta koko yhteisön alueella saataisiin pantua käytännön tasolla täytäntöön koordinoitu riskinhallintamalli. Tuore esimerkki tästä on tartunta-alueeseen kuuluvista Aasian maista peräisin olevien siipikarjatuotteiden äskettäisen tuontikiellon toimeenpanon yhteydessä toteutettu tietojenvaihto, jonka tarkoituksena oli valvonnan tehostaminen.

Komissio korostaa, että kaikissa toimenpiteissä noudatetaan elintarvikeketjua ja eläinten terveyttä käsittelevän pysyvän komitean kantaa. Komiteaan kuuluu asiantuntijoita kaikista jäsenvaltioista.

Siipikarjanlihan tuonti Aasiasta lentokentille matkustajien mukana on kielletty komission päätöksellä 2002/995/EY (3). Päätöksen nojalla siipikarjanlihaa ja siipikarjanlihavalmisteita ei saa tuoda Euroopan unioniin muutoin kuin samojen terveysvaatimusten mukaisesti, jotka koskevat kaupallista tuontia.

(1) Komission päätös 97/222/EY, tehty 28 päivänä helmikuuta 1997, luettelosta kolmansista maista, joista jäsenvaltiot sallivat lihavalmisteiden tuonnin, EYVL L 89, 4.4.1997.

(2) Komission päätös 97/221/EY, tehty 28 päivänä helmikuuta 1997, lihavalmisteiden tuontiin kolmansista maista liittyvistä eläinten terveyttä koskevista edellytyksistä ja terveystodistusten malleista sekä päätöksen 91/449/ETY kumoamisesta, EYVL L 89, 4.4.1997.

(3) Komission päätös 2002/995/EY, tehty 9 päivänä joulukuuta 2002, henkilökohtaiseen kulutukseen tuotavia eläinperäisiä tuotteita koskevista väliaikaisista suojatoimenpiteistä, EYVL L 353, 30.12.2002.